Az IKEA Alapítvány 178 millió gyermeknek segít világszerte

Az IKEA Alapítvány által támogatott programoknak köszönhetően több mint 178 millió gyermek indul nagyobb eséllyel az életben. Ezeknek a gyerekeknek a többsége Indiában él, ahol az Alapítvány már 15 éve dolgozik.

Az Alapítvány ezt március 20-án, a boldogság világnapján jelentette be, amikor nyilvánosságra hozta 2014. évi jelentését, amelynek a *178 millió mosoly* címet adta. Ebből az is kiderült, hogy csak tavaly 104 millió eurónyi pénzügyi és természetbeni adományt juttattak el az összesen 46 országban működő 40 partnerüknek.

„Nehéz volt mindezt elérnünk,”— mondta Per Heggenes, az IKEA Alapítvány vezérigazgatója, „de az évek során folyamatosan növekedtünk, és eredményes partnerkapcsolatokat tudtunk kialakítani olyan szervezetekkel, amelyek kiszolgáltatott gyermekek millióinak segítenek a világ legszegényebb közösségeiben.”

Az Alapítvány munkája az egyszerű, de fontos kezdeményezésektől, mint a védőoltások vagy vitamin-kiegészítők adományozása, egészen az egész közösségeket támogató, átfogó programokig terjed.

A jelentésből az is kiderült, hogy az Alapítvány

* 10 millió dollárt adományozott vészhelyzeti és katasztrófa-elhárításra 2014-ben. Ebbe beletartozik az eddigi legnagyobb sürgősségi felajánlásuk is, amelyben 5 millió eurós segélyt juttattak el az Orvosok Határok Nélkül szervezetének a nyugat-afrikai ebola járvány leküzdésére.
* az UNICEF segítségével 1,2 millió indiai csecsemőhöz segített eljuttatni a szükséges szakellátást 2014 végéig.
* 6000 IKEA játékot adományozott az UNICEF kisgyermekkori fejlesztési csomagjaiba, amelyeket 2014-ben 11 országba juttattak el, köztük Szíriába, Sierra Leonéba, Irakba és Afganisztánba.
* 150 ezer IKEA matracot, paplant és ágyneműt adományozott az ENSZ Menekültügyi Főbiztosságán keresztül az Irakban élő szíriai menekülteknek.